**Adio II**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adio! ah, niciodată

N-am crezut că pe pământ

A mea inimă-ntristată

Va rosti acest cuvânt;

Dar tu însăţi, tu pe care

Te-aveam tainic Dumnezeu,

Ai voit fără-ndurare

Să jertfesc amorul meu!

Martur am în veşnicie

Dumnezeul tău slăvit,

Cu ce sfântă poezie,

Cât de mult eu te-am iubit!

Câte lacrimi de durere

Pentru tine am vărsat!

Şi, lipsit de mângâiere.

Câte lacrimi ţi-am iertat!

Ani întregi am fost departe

De a ţării dulce sân,

Numai ca să ai tu parte

De un trai plăcut şi lin.

Ani întregi, ascuns în mine,

Plâns-a gingaşul meu dor,

Far-a cere de la tine

Nici o jertfă de amor.

N-am dorit eu alta-n lume

Decât până ce-oi muri,

Să mă-nchin la al tău nume,

Să mă laşi a te iubi.

Ah! din raiul nălucirii

Pentru ce m-ai deşteptat?

Din locaşul fericirii

Pentru ce m-ai depărtat?

Adio! rămâi ferice!

Şterge din inima ta

Pe acel ce-adio îţi zice,

Deşi-n veci nu te-a uita!

Te-am iubit cu dor fierbinte,

Ş-astfel te iubesc, că vreau

Să văd stins din a ta minte

Întreg suvenirul meu!